Document ID: 32015R0476

Reference:
27.3.2015
LT
Europos Sąjungos oficialusis leidinys
L 83/6
EUROPOS PARLAMENTO IR TARYBOS REGLAMENTAS (ES) 2015/476
2015 m. kovo 11 d.
dėl priemonių, kurių gali imtis Sąjunga remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais
(kodifikuota redakcija)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi įprastos teisėkūros procedūros (2),
kadangi:
(1)
Tarybos reglamentas (EB) Nr. 1515/2001 (3) buvo keletą kartų iš esmės keičiamas (4). Dėl aiškumo ir racionalumo tas reglamentas turėtų būti kodifikuotas;
(2)
Tarybos reglamentu (EB) Nr. 1225/2009 (5) buvo nustatytos apsaugos nuo prekių importo dempingo kaina iš Europos Sąjungai nepriklausančių valstybių bendrosios taisyklės;
(3)
Tarybos reglamentu (EB) Nr. 597/2009 (6) buvo nustatytos apsaugos nuo subsidijuoto importo iš Europos bendrijai nepriklausančių valstybių bendrosios taisyklės;
(4)
pagal Pasaulio prekybos organizacijos (PPO) Marakešo steigimo sutartį (toliau – „PPO“) buvo pasiektas Susitarimas dėl ginčų sprendimo taisyklių ir tvarkos (toliau – „GSS“). Remiantis GSS, buvo įkurta ginčų sprendimo taryba (toliau – „GST“);
(5)
kad būtų leista Sąjungai, kai, jos manymu, tai yra tikslinga, suderinti pagal Reglamentą (EB) Nr. 1225/2009 arba Reglamentą (EB) Nr. 597/2009 taikomą priemonę su rekomendacijomis ir sprendimais, pateiktais GST patvirtintoje ataskaitoje, turėtų būti priimtos specialios nuostatos;
(6)
Komisija gali laikyti tinkamu panaikinti, iš dalies pakeisti ar patvirtinti bet kokias kitas specialias priemones pagal Reglamentą (EB) Nr. 1225/2009 arba Reglamentą (EB) Nr. 597/2009 taikomų priemonių atžvilgiu, įskaitant priemones, kurios pagal GSS nėra ginčo nagrinėjimo objektu, atsižvelgiant į teisinį priemonių aiškinimą patvirtintoje GST ataskaitoje. Be to, Komisija turėtų galėti prireikus sustabdyti ar peržiūrėti tokias priemones;
(7)
nenustatytas joks terminas pasiremti GSS. Rekomendacijos, pateiktos GST patvirtintose ataskaitose, įsigalios tik ateityje. Todėl vertėtų tiksliai apibrėžti, kad bet kokios pagal šį reglamentą taikytinos priemonės pradės veikti tik nuo jų įsigaliojimo dienos, nebent būtų nustatyta kita data, ir todėl neturės įtakos muitų, surinktų iki tos dienos, grąžinimui;
(8)
šiam reglamentui įgyvendinti reikalingos vienodos sąlygos, pagal kurias tvirtinamos priemonės, GST priėmus ataskaitą antidempingo ir apsaugos nuo subsidijavimo klausimais. Tos priemonės turėtų būti tvirtinamos pagal Europos Parlamento ir Tarybos reglamentą (ES) Nr. 182/2011 (7);
(9)
patariamoji procedūra turėtų būti taikoma dėl laikino priemonių sustabdymo, atsižvelgiant į tokių priemonių poveikį,
PRIĖMĖ ŠĮ REGLAMENTĄ:
1 straipsnis
1.   GST patvirtinus ataskaitą dėl Sąjungos priemonės, taikomos pagal Reglamentą (EB) Nr. 1225/2009, Reglamentą (EB) Nr. 597/2009 arba pagal šį reglamentą (toliau – „ginčijama priemonė“), Komisija, laikydamasi 4 straipsnio 3 dalyje nurodytos nagrinėjimo procedūros, gali imtis vienos ar kelių toliau išvardytų priemonių, kurios, jos nuomone, būtų tinkamos:
a)
atšaukti arba iš dalies pakeisti ginčijamą priemonę arba
b)
patvirtinti kitas specialias įgyvendinimo priemones, kurios laikomos tinkamomis konkrečiomis aplinkybėmis, kad būtų užtikrinta, jog Sąjunga vykdys ataskaitoje pateiktas rekomendacijas ir sprendimus.
2.   Kad galėtų imtis priemonių pagal 1 dalį, Komisija gali paprašyti suinteresuotųjų šalių pateikti visą reikalingą informaciją, kad baigtų rinkti tyrimo, po kurio buvo patvirtinta ginčijama priemonė, metu gautą informaciją.
3.   Jeigu tikslinga atlikti peržiūrą prieš pradedant taikyti arba jau taikant šio straipsnio 1 dalyje nurodytas priemones, tą peržiūrą inicijuoja Komisija. Nusprendusi inicijuoti peržiūrą, Komisija pateikia informaciją valstybėms narėms.
4.   Jeigu tikslinga sustabdyti ginčijamos ar iš dalies pakeistos priemonės taikymą, sprendimą, kuriuo leidžiama sustabdyti minėtos priemonės taikymą, priima Komisija vadovaudamasi 4 straipsnio 2 dalyje nurodyta patariamąja procedūra.
2 straipsnis
1.   Komisija taip pat gali imtis bet kurių 1 straipsnio 1 dalyje nurodytų priemonių, kad būtų atsižvelgta į GST patvirtintoje ataskaitoje padarytus teisinius aiškinimus dėl neginčijamų priemonių, jeigu, jos nuomone, tai tikslinga.
2.   Kad galėtų imtis priemonių pagal 1 dalį, Komisija gali paprašyti suinteresuotųjų šalių pateikti visą reikalingą informaciją, kad baigtų rinkti tyrimo, po kurio buvo patvirtinta neginčijama priemonė, metu gautą informaciją.
3.   Jeigu tikslinga atlikti peržiūrą prieš pradedant taikyti arba jau taikant šio straipsnio 1 dalyje nurodytas priemones, minėtą peržiūrą turi inicijuoti Komisija. Nusprendusi inicijuoti peržiūrą, Komisija pateikia informaciją valstybėms narėms.
4.   Jeigu tikslinga sustabdyti neginčijamos arba iš dalies pakeistos priemonės taikymą, sprendimą, kuriuo leidžiama sustabdyti minėtos priemonės taikymą, priima Komisija vadovaudamasi 4 straipsnio 2 dalyje nurodyta patariamąja procedūra.
3 straipsnis
Bet kurios pagal šį reglamentą patvirtintos priemonės pradedamos taikyti nuo jų įsigaliojimo dienos ir nedaro įtakos muitų, surinktų iki tos dienos, grąžinimui, nebent būtų nurodyta kitaip.
4 straipsnis
1.   Komisijai padeda komitetas, įsteigtas pagal Reglamento (EB) Nr. 1225/2009 15 straipsnio 1 dalį. Tas komitetas – tai komitetas, kaip nustatyta Reglamente (ES) Nr. 182/2011.
2.   Kai daroma nuoroda į šią dalį, taikomas Reglamento (ES) Nr. 182/2011 4 straipsnis.
3.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
5 straipsnis
Vadovaudamasi Reglamento (EB) Nr. 1225/2009 22a straipsniu, Komisija į savo metinę ataskaitą Europos Parlamentui ir Tarybai dėl prekybos apsaugos priemonių taikymo ir įgyvendinimo įtraukia informaciją apie šio reglamento įgyvendinimą.
6 straipsnis
Reglamentas (EB) Nr. 1515/2001 panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal II priede pateiktą atitikties lentelę.
7 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje dieną.
Visas šis reglamentas privalomas ir tiesiogiai taikomas visose valstybėse narėse.
Priimta Strasbūre 2015 m. kovo 11 d.
Europos Parlamento vardu
Pirmininkas
M. SCHULZ
Tarybos vardu
Pirmininkė
Z. KALNIŅA-LUKAŠEVICA
(1)  2014 m. gruodžio 10 d. nuomonė (dar nepaskelbta Oficialiajame leidinyje).
(2)  2015 m. vasario 11 d. Europos Parlamento pozicija (dar nepaskelbta Oficialiajame leidinyje) ir 2015 m. kovo 2 d. Tarybos sprendimas.
(3)  2001 m. liepos 23 d. Tarybos reglamentas (EB) Nr. 1515/2001 dėl priemonių, kurių gali imtis Bendrija remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais (OL L 201, 2001 7 26, p. 10).
(4)  Žr. I priedą.
(5)  2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (OL L 343, 2009 12 22, p. 51).
(6)  2009 m. birželio 11 d. Tarybos reglamentas (EB) Nr. 597/2009 dėl apsaugos nuo subsidijuoto importo iš Europos bendrijos narėmis nesančių valstybių (OL L 188, 2009 7 18, p. 93).
(7)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
I PRIEDAS
Panaikinamas reglamentas ir jo dalinių pakeitimų sąrašas
Tarybos reglamentas (EB) Nr. 1515/2001
(OL L 201, 2001 7 26, p. 10)
Europos Parlamento ir Tarybos reglamentas (ES) Nr. 37/2014
(OL L 18, 2014 1 21, p. 1)
Tik priedo 7 punktas
II PRIEDAS
Atitikties lentelė
Reglamentas (EB) Nr. 1515/2001
Šis reglamentas
1, 2 ir 3 straipsniai
1, 2 ir 3 straipsniai
3a straipsnis
4 straipsnis
3b straipsnis
5 straipsnis
—
6 straipsnis
4 straipsnis
7 straipsnis
—
I priedas
—
II priedas

Summary:
Prekybos apsaugos priemonių pritaikymas pagal PPO sprendimą
Prekybos apsaugos priemonių pritaikymas pagal PPO sprendimą
DOKUMENTAS, KURIO SANTRAUKA PATEIKIAMA:
Reglamentas (ES) 2015/476 dėl priemonių, kurių gali imtis ES remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais
KOKS ŠIO REGLAMENTO TIKSLAS?
Šiuo reglamentu panaikinamas Reglamentas (EB) Nr. 1515/2001 dėl priemonių, kurių gali imtis Europos Sąjunga (ES), remdamasi Pasaulio prekybos organizacijos (PPO) ginčų sprendimo tarybos (GST) patvirtinta ataskaita antidempingo ir apsaugos nuo subsidijavimo klausimais.
Juo leidžiama ES, kai yra tikslinga, pagal Reglamentą (EB) Nr. 1225/2009 (antidempingo priemonės*) arba Reglamentą (EB) Nr. 597/2009 (apsaugos nuo subsidijavimo priemonės*) taikomą priemonę suderinti su PPO GST ataskaita.
PAGRINDINIAI ASPEKTAI
Europos Komisija gali:
atšaukti arba iš dalies pakeisti ginčijamą priemonę arba
patvirtinti kitas specialias įgyvendinimo priemones, kurios laikomos tinkamomis konkrečiomis aplinkybėmis, kad būtų užtikrinta atitiktis PPO ataskaitai;
prireikus sustabdyti arba peržiūrėti šias priemones.
Pagal šį reglamentą patvirtintos priemonės paprastai yra taikytinos nuo jų įsigaliojimo dienos.
NUO KADA TAIKOMAS ŠIS REGLAMENTAS?
              
Reglamentas taikomas nuo 2015 m. balandžio 16 d.
KONTEKSTAS
              
Jei PPO narių vyriausybės mano, kad kita PPO narė pažeidžia susitarimą arba įsipareigojimą PPO atžvilgiu, ginčas yra perduodamas PPO GST.
* SVARBIAUSIOS SĄVOKOS
              
Antidempingo priemonės: priemonės, pvz., specialūs muitai, taikomos dempingo kaina į ES importuotiems produktams, t. y. produktams, eksportuotiems į ES mažesne nei vietos kaina.
Apsaugos nuo subsidijavimo priemonės: priemonės, pvz., kompensaciniai muitai (panaikinantys neigiamą subsidijų poveikį), kurias ES taiko importui, kuris yra subsidijuojamas ir todėl daro žalą tokį patį produktą gaminančiai ES pramonei.
PAGRINDINIS DOKUMENTAS
2015 m. kovo 11 d. Europos Parlamento ir Tarybos reglamentas (ES) 2015/476 dėl priemonių, kurių gali imtis Sąjunga remdamasi PPO ginčų sprendimo tarybos patvirtinta ataskaita antidempingo ir apsaugos nuo subsidijavimo klausimais (OL L 83, 2015 3 27, p. 6–10)
paskutinis atnaujinimas 13.02.2017